ROZHODNUTIE RADY
zo 6. októbra 2005,
ktorým sa mení a dopĺňa rozhodnutie 2000/439/ES o finančnom príspevku spoločenstva na výdavky, ktoré vynaložili určité členské štáty pri zbieraní údajov, a na financovanie štúdií a pilotných projektov na uskutočnenie Spoločnej politiky rybného hospodárstva
(2005/703/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Podľa rozhodnutia 2000/439/ES (2) môže Spoločenstvo poskytnúť finančný príspevok na výdavky, ktoré členské štáty vynaložili pri zbieraní údajov o rybolove v rámci spoločenstva, tak, ako je to stanovené v nariadení (ES) č. 1543/2000 (3) na obdobie rokov 2002 až 2006 vrátane.
(2)
Zbieranie a manažment údajov v roku 2001 sa organizovali prostredníctvom výzvy na predkladanie návrhov v súlade s rozhodnutím 2000/439/ES.
(3)
Realizácia poskytnutia finančnej výpomoci na výdavky vynaložené určitými členskými štátmi v období medzi rokmi 2002 a 2006, prípravy na národné programy a zodpovedajúce rozhodnutie Komisie o ich spolufinancovaní boli naplánované na jeden rok pred ich uskutočnením. Preto bolo obdobie vykonávania stanovené v článku 1 rozhodnutia 2000/439/ES na obdobie od roku 2000 do roku 2005.
(4)
Pre podcenenie dĺžky obdobia potrebného na administratívne a finančné konanie sa ukázalo, že prípravné a rozhodovacie postupy nemožno uskutočniť jeden rok pred uskutočnením národných programov. Namiesto toho sa zistilo, že administratívne a finančné konania sa môžu uskutočniť v ten istý rok ako samotná realizácia. Preto by sa referenčné obdobie stanovené v článku 1 rozhodnutia 2000/439/ES malo zmeniť tak, aby pokrývalo obdobie realizácie od roku 2001 do roku 2006.
(5)
Finančné odporúčanie rozpočtového postupu stanovené v článku 1 rozhodnutia 2000/439/ES už ďalej nezohľadňuje súčasné potreby, ktoré boli aktuálne pre predošlé roky, ani aktualizované odhady pre nasledovné roky. Neberie do úvahy ani potreby nových členských štátov. Finančné odporúčanie rozpočtového postupu by sa preto malo prispôsobiť aktualizovaným odhadom.
(6)
Rozhodnutie 2000/439/ES by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 2000/439/ES sa týmto mení a dopĺňa takto:
1.
V článku 1 ods. 2 sa prvá veta nahrádza takto:
„2. Finančné odporúčanie rozpočtového postupu na implementáciu opatrení, podľa ktorých sa poskytuje finančná výpomoc na obdobie rokov 2001 až 2006, predstavuje 164,5 miliónov EUR.“
2.
V článku 4 ods. 3 písm. b) sa slová „na nasledujúci rok“ vypúšťajú.
Článok 2
Toto rozhodnutie je určené členským štátom.
V Luxemburgu 6. októbra 2005